Naˇ haˬ luꞈ-eu deuˬ-ahˇ nui gahˇ biꞈ | Gui-eu jeˬ & Mehˬ-eu jeˬ\nDzaw deuˆ 18\nNaˇ haˬ luꞈ-eu deuˬ-ahˇ nui gahˇ biꞈ\n1 Gawˇliˬtu 9:19-23\nAˇ yeˇ huiˬ-eu jeˬ: Naˇ haˬ luꞈ-eu deuˬ-ahˇ yawˬ ha-euˬ nui noeˬ zmˬ ni laˆ noeˬ nehˬ-awˇ, ya gaˬ-euˬ jeˬ heu aˇ poeˬ baw miˇ-a lehˇ noeˬ leˇ ni caw ba nehˬ.\nNaˇ haˬ luꞈ-eu deuˬ aˬ jeˬ jeˇ-ahˇ siˬ nya dzeuˇ-euˬ nga lehˇ jeˬ hu shaˇ noeˬ. Gaˇ kawˆ teu kawˆ-ahˇ aˬ yawꞈ maꞈ neh siˬ nya dzeuˇ taˬ-euˬ jeˬ-ahˇ tehꞈ-ehˇ maˬ ngehˬ poˆ ni, aˬ yawꞈ maꞈ maˬ siˬ nya-eu yaw shuiꞈ tsahˇ-ahˇ toeˬ mehˬ nehˬ.\nNaˇ haˬ luꞈ-eu deuˬ siˬ nya dzeuˇ taˬ-euˬ jeˬ-ahˇ aˇ yamˬ aˇ dzehˬ-ehˇ maˬ zmˬ dzeuˇ ni, aˇ yeˇ huiˬ-eu yaw shuiꞈ tsahˇ-ahˇ ngehˬ keuˆ ngeh zmˬ-awˇ a lawˆ lawˆ-ehˇ ngehˬ.\nPoˆ tseˇ-awˇ shaˇ noeˬ shaˇ sawˇ. G’eh nya naˇ, aˇ yeˇ huiˬ-eu tsahˇ-ahˇ dzawˇ nehˬ-eu g’aˇ duˬ, maˬ gaˬ haw-euˬ gaˇ kawˆ hawˇ-eu nymˬ-mˇ pyeuꞈ luꞈ-eu gaˇ kawˆ-ahˇ zmˬ. Naꞈ suiˇ ni ngehˬ-eu g’aˇ duˬ, ngehˬ-eu lehˇ g’eh-eu gaˇ kawˆ-ahˇ hawˇ-eu, gaˇ kawˆ teu aˬ dui neh poˆ tseˇ-euˬ gaˇ kawˆ nehˬ-ehˇ aˬ joˆ-ehˇ taꞈ nga lehˇ shaˇ noeˬ shaˇ sawˇ.\nAˬ dui ngehˬ-eu lehˇ g’eh-eu gaˇ kawˆ-ahˇ lehˬ hmˬ ngeh, aˬ dui yawˬ ha-ahˇ, ‘aˬ jeˬ, aˬ jeˬ miˇ neh, aˇ myah, aˬ gaˇ, aˬ suˇ g’aˬ, aˬ joˆ-ehˇ’ lehˇ heu loꞈ-ehˇ naˇ haˬ. Aˬ dui mehˬ-eu jeˬ yaw dehꞈ dehꞈ lehˇ bi g’eh-eu g’aˇ duˬ, naˇ haˬ-eu jeˬ heu deuˬ-ahˇ zmˬ-awˇ dawˬ k’oꞈ biꞈ.\nGaˇ kawˆ deuˬ gaˇ dahˇ tsoeˬ-eu lehˇ bi siˬ. Jaˇliꞈ aˇ deuˆ deuˬ naˇ haˬ luꞈ-eu deuˬ-euˬ dehꞈ ziˇ-ahˇ gaˇ dahˇ aˬ joˆ-ehˇ tsoeˬ-eu lehˇ dzawˇ nehˬ. Aˬ yawꞈ maꞈ nehˬ-ehˇ taꞈ-eu gaˇ kawˆ-ahˇ maˬ ehˇ, haw jeˬ haw kawˆ-ahˇ maˬ ehˇ, mˇ jeˬ shaˇ kawˆ-ahˇ maˬ ehˇ, heu deuˬ-ahˇ ngehˬ keuˆ.\nGui-eu jeˬ hawˇ-eu Mehˬ-eu jeˬ Gui-eu jeˬ hawˇ-eu Mehˬ-eu jeˬ—Naˇ haˬ luꞈ-eu deuˬ-ahˇ nui gahˇ biꞈ